bluuebunny/crossref_metadata_2025 huggingface dataset:
Supply chain stochastic modeling
Authors: Βαρλάς Γεώργιος
Published: September 2021

Στην παρούσα διατριβή προτείνονται αναλυτικά μοντέλα για την αριθμητική εκτίμηση της απόδοσης εφοδιαστικών συστημάτων που παρουσιάζουν πρακτικό ενδιαφέρον. Τα μοντέλα χρησιμοποιούνται για μια εκτεταμένη αριθμητική μελέτη των αντίστοιχων συστημάτων με στόχο την καλύτερη κατανόηση της συμπεριφοράς τους, και όπου είναι δυνατό, την εξαγωγή συμπερασμάτων χρήσιμων στην υποστήριξη λήψης αποφάσεων. Οι γενικές παραδοχές περιλαμβάνουν χαμένη πλεονάζουσα ζήτηση, στοχαστικούς χρόνους αναμονής, και στοχαστική εξωτερική ζήτηση. Οι αβεβαιότητες μοντελοποιούνται με χρήση εκθετικής κατανομής, ή όπου κρίνεται σκόπιμο με πιο γενικές κατανομές όπως η σύνθετη Poisson και η Coxian με δύο φάσεις. Τα συστήματα μοντελοποιούνται σαν Μαρκοβιανές αλυσίδες συνεχούς χρόνου – διακριτού χώρου και εφαρμόζονται τεχνικές βασισμένες στην ανάλυση της δομής των πινάκων μεταπήδησης (Matrix analytic methods). Προτείνεται ένας αλγόριθμος για την κατασκευή του πίνακα γεννήτορα για οποιονδήποτε συνδυασμό παραμέτρων, την κατασκευή και επίλυση του αντίστοιχου συστήματος γραμμικών εξισώσεων, και τον αλγοριθμικό υπολογισμό μέτρων απόδοσης μέσω του διανύσματος στάσιμων πιθανοτήτων. Η ορθότητα των μαθηματικών μοντέλων επιβεβαιώνεται με χρήση προσομοίωσης. Τα συμπεράσματα βασίζονται στην αριθμητική επίλυση ενός πλήθους σεναρίων, ενώ οι βέλτιστες πολιτικές προκύπτουν μετά από διεξοδική μελέτη όλων των πιθανών πολιτικών που βρίσκονται εντός των προκαθορισμένων ορίων. Εξετάζονται τρία διαφορετικά συστήματα: Ένα σειριακό, οριζόντια ολοκληρωμένο σύστημα ώθησης-έλξης (Push-Pull) με ανεξάρτητη μεταφορά; ένα σειριακό σύστημα τριών σταδίων όπου η διαχείριση των αποθεμάτων γίνεται από τον προμηθευτή (Vendor Managed Inventory - VMI); και ένα σύστημα έλξης (pull) τριών στοιβάδων με δενδροειδή δομή και ανεξάρτητους σταθμούς μεταφοράς.
Ο προγραμματισμός ως πτυχή του ψηφιακού αλφαβητισμού και της καλλιέργειας της υπολογιστικής σκέψης
Authors: Γριζιώτη Μαριάνθη
Published: September 2021

Αν και η «υπολογιστική σκέψη» θεωρείται απαραίτητη δεξιότητα του 21ου αιώνα, δεν γνωρίζουμε επαρκώς τις νοητικές διαδικασίες με τις οποίες τα άτομα, και ιδιαίτερα τα παιδιά, μπορούν να αντιληφθούν, να εκφράσουν και να χρησιμοποιήσουν τις πιο σύνθετες πρακτικές της, όπως η αφαίρεση. Η παρούσα διδακτορική διατριβή επιδιώκει να εντοπίσει και να περιγράψει τις στρατηγικές που επινοούν και εφαρμόζουν οι μαθητές, για να επιλύσουν αυθεντικά προβλήματα με υπολογιστικό τρόπο. Ειδικότερα, μελετάται η δραστηριότητα των μαθητών κατά τη συνεργατική διασκευή ψηφιακών παιχνιδιών με διασυνδεδεμένες υπολογιστικές λειτουργικότητες όπως ο προγραμματισμός, ο δυναμικός χειρισμός και η οπτική διαχείριση δεδομένων. Η διατριβή παρουσιάζει την ανάλυση και τα αποτέλεσματα αποτελέσματα μιας ποιοτικής έρευνας σχεδιασμού που υλοποιήθηκε με μαθητές Γυμνασίου σε συνθήκες τάξης. Οι μαθητές έπαιξαν και διασκεύασαν δυο ψηφιακά παιχνίδια σε δυο διαδικτυακά λογισμικά προγραμματισμού, που αναπτύχθηκαν στα πλαίσια της παρούσας έρευνας και το καθένα ενσωματώνει διαφορετικές υπολογιστικές λειτουργικότητες. Τα αποτελέσματα της έρευνας αναδεικνύουν στρατηγικές των μαθητών που περιλαμβάνουν την εφαρμογή σύνθετων πρακτικών υπολογιστικής σκέψης, όπως στρατηγικές υπολογιστικής αφαίρεσης, αναγνώρισης μοτίβων δεδομένων και ανάλυσης συστήματος σε επίπεδα, οι οποίες δεν είχαν περιγραφεί μέχρι σήμερα. Η χρήση των διασυνδεδεμένων λειτουργικοτήτων καθώς και το οικείο και δομημένο πλαίσιο που διαμορφώθηκε από το παιχνίδι φάνηκε ότι ήταν καθοριστικοί παράγοντες για την ανάπτυξη των στρατηγικών των μαθητών.
Essays on productivity and firm performance
Authors: Βιδάλη Μαρία
Published: September 2021

Η παρούσα διατριβή αποτελείται από τρία ανεξάρτητα κεφάλαια σε μια προσπάθεια να μετρήσει την παραγωγικότητα σε επίπεδο επιχείρησης και βιομηχανίας. Το Κεφάλαιο 2 εκτιμάει την παραγωγικότητα για 13 χώρες του ΟΟΣΑ από το 1995 έως το 2017 χρησιμοποιώντας ημι-παραμετρικές μεθόδους, μελετάει την εξέλιξη της παραγωγικότητας και εξετάζει αν υπάρχει σύγκλιση τόσο μεταξύ χωρών όσο και μεταξύ των διάφορων τομέων της οικονομίας των χωρών αυτών. Το Κεφάλαιο 3 μετράει την αποδοτικότητα και παραγωγικότητα 9,504 επιχειρήσεων που εδρεύουν στην Ελλάδα από το 1996 έως το 2017, υποθέτοντας μια συνάρτηση στοχαστικού συνόρου παραγωγής με χρονικά μεταβαλλόμενη αναποτελεσματικότητα (stochastic frontier production function with time invariant inefficiency). Διαφορετικά είδη εισροών πέραν του φυσικού κεφαλαίου και της εργασίας συμπεριλαμβάνονται στην συνάρτηση παραγωγής που είναι αρκετά καινοτόμο στην εμπειρική βιβλιογραφία. Το Κεφάλαιο 4 υποθέτει ότι οι εισροές που χρησιμοποιούνται στην συνάρτηση παραγωγής είναι ενδογενείς παίρνοντας τις συνθήκες πρώτης τάξης που προκύπτουν από το πρόβλημα μεγιστοποίησης των κερδών μιας επιχείρησης. Το Κεφάλαιο 4 εισάγει την λανθάνουσα δυναμική στοχαστική παραγωγικότητα με αυτοπαλίνδρομους συντελεστές για κάθε επιχείρηση σε πάνελ δεδομένα και χρησιμοποιεί την Μπεϋζιανή ανάλυση για να προσφέρει στατιστική επαγωγή. Η μέθοδος αυτή εφαρμόζεται σε δεδομένα που αφορούν τις επιχειρήσεις που εδρεύουν στην Ελλάδα με στόχο την μελέτη της αποδοτικότητά τους. Τέλος, εξετάζονται πιθανοί παράγοντες που επηρεάζουν την παραγωγικότητα με την βοήθεια τεχνητών νευρωνικών δικτύων.
Παραδοσιακή ιατρική και φαρμακογνωσία μέσα από ελληνικά χειρόγραφα ιατροσόφια (15ος-19ος αι.)
Authors: Μητουλάκης Δημήτριος
Published: September 2021

Η μελέτη αυτή έχει ως θέμα τη θεραπευτική στον ελλαδικό χώρο, στις περιοχές όπου απαντούσαν συμπαγείς ελληνικοί πληθυσμοί, κατά την περίοδο της οθωμανικής κυριαρχίας (15ος-19ος αιώνας), και εντάσσεται, με γνώμονα τη διεπιστημονικότητα, στο ευρύτερο ερευνητικό πεδίο που εξετάζει την ιστορία της ιατρικής και της φαρμακευτικής. Η πραγμάτευση του συγκεκριμένου θέματος εδράζεται στη διεξοδική επεξεργασία των ελληνικών ιατροσοφικών χειρογράφων (Ιατροσοφίων), μιας μοναδικής κατηγορίας πρωτογενών ιστορικών πηγών που, χωρίς αμφιβολία, φωτίζουν πολλές πτυχές της ιατρικής και της φαρμακευτικής εκείνης της εποχής αλλά έχουν παραμείνει, σε μεγάλο βαθμό, μέχρι σήμερα, αναξιοποίητες. Η διδακτορική διατριβή διαρθρώνεται σε τρία μέρη. Στο πρώτο παρουσιάζονται αναλυτικά τα στοιχεία που συνθέτουν την εικόνα της θεραπευτικής στον ελλαδικό χώρο, την περίοδο της Τουρκοκρατίας, με έμφαση στις επιμέρους πτυχές της (π.χ. θρησκευτική, μαγική, επιστημονική κ.λπ.). Στο δεύτερο μέρος γίνεται λόγος για τα ιατροσοφικά χειρόγραφα και επισημαίνονται τα κύρια χαρακτηριστικά τους (π.χ. χρονολόγηση, γεωγραφική διασπορά, μορφή, δομή κ.λπ.). Είναι η πρώτη φορά που επιχειρείται στην ελληνική -αλλά και στη διεθνή- βιβλιογραφία μια τόσο εκτενής, εμπεριστατωμένη και τεκμηριωμένη μελέτη για τη συγκεκριμένη κατηγορία χειρογράφων. Στο τρίτο μέρος το ενδιαφέρον επικεντρώνεται στις φαρμακευτικές συνταγές που εμπεριέχονται στα ιατροσοφικά κείμενα και παραδίδουν, σε δημώδη γλώσσα, πολύτιμες πληροφορίες ιδίως για την εθνοφαρμακολογία. Με βάση ένα αντιπροσωπευτικό δείγμα από χειρόγραφα διαφορετικής εποχής (από τον 16ο μέχρι και τον 19ο αιώνα) και διαφορετικής γεωγραφικής προέλευσης, εντοπίζονται πάνω από 300 φυτικά είδη περισσοτέρων από 85 διαφορετικών βοτανικών οικογενειών, τα οποία χρησιμοποιούνταν ως πρώτες ύλες για την παρασκευή ποικίλων φαρμάκων, και καταγράφονται περισσότεροι από 150 διαφορετικοί φαρμακευτικοί στόχοι με τους οποίους συσχετίζονται οι εν λόγω φυτικές δρόγες ως συνιστώμενες για την αντιμετώπιση ενός ευρύτατου φάσματος παθήσεων και συμπτωμάτων. Επίσης, σχολιάζονται οι ποικίλες φαρμακοτεχνικές μορφές και ο τρόπος χορήγησης των φαρμάκων ενώ η εργασία ολοκληρώνεται με τη συγκριτική θεώρηση των μεταβυζαντινών και νεότερων ιατροσοφικών συνταγών τόσο αναμεταξύ τους όσο και σε σχέση με τις αρχαίες και μεσαιωνικές ιατρικές πηγές. Σε κάθε περίπτωση, τα συμπεράσματα που προκύπτουν έχουν εξαιρετικό ενδιαφέρον και καταδεικνύουν την ιατρική και τη φαρμακευτική δραστηριότητα εκείνης της περιόδου που, σε μεγάλο βαθμό, εμφανίζει διαχρονική ενότητα και αδιάσπαστη συνέχεια στο πλαίσιο μιας μακραίωνης ελληνικής ιατρικής παράδοσης όπως αυτή αποτυπώνεται στις αντίστοιχες γραπτές πηγές που έχουν διασωθεί.
Διαχείριση δικτύου υδάτινων τόπων και περιφερειακή ανάπτυξη
Authors: Κρασοπούλου Μαρία
Published: September 2021

Αντικείμενο της διατριβής αποτελεί η αναγκαιότητα της ανάδειξης των υδάτινων τόπων, δημιουργώντας ένα δίκτυο πολιτισμικού χαρακτήρα, στην χερσόνησο της Πελοποννήσου. Αναφέρεται δηλαδή στους όρους με τους οποίους η χωρο-ταξία και η θεώρηση της αρχιτεκτονικής τοπίου, μπορεί να βοηθήσει στην ερμηνεία- ανάγνωση- διαχείριση ενός τόπου, ο οποίος έχει την δυνατότητα να επηρεάσει και να ενεργοποίηση την περιφερειακή ανάπτυξη μιας περιοχής. Επιπλέον, χρησιμοποιώντας σαν πηγή έμπνευσης αλλά και σαν συνδετικό ιστό την μυθολογία, αναδύθηκε η δυνατότητα δημιουργίας ενός μοντέλου εφαρμογής, στο πεδίο της έρευνας, αναφορικά με τους τρόπους δικτύωσης και διαχείρισης των υγροτόπων, που εν τέλει αποσκοπεί σε μια αειφόρα και βιώσιμη ανάπτυξη των υγροτόπων αυτών, τόσο σε τοπικό όσο και σε περιφερειακό επίπεδο. Τα ζητήματα που αφορούν το φυσικό τοπίο, το περιβάλλον, τις μεταβολές του ιστορικού και πολιτισμικού τοπίου, προσεγγίζονται μέσα από τις επιστημονικές περιοχές της Γεωγραφίας- Χαρτογράφησης, της Περιφερειακής ανάπτυξης, της Οικολογίας και το διακριτό επιστημονικό κλάδο της Μυθολογίας. Η μεθοδολογία της έρευνας, βασίστηκε στις αρχές της περιφερειακής ανάπτυξης, ως προς τους τρόπους προσέγγισης των υδάτινων τοπίων. Όσο αφορά το πολιτιστικό κομμάτι του τοπίου, αυτό μελετήθηκε, ιστορικά και ενσωματώθηκαν μυθολογικές αναφορές, σχετικές με τους υγροτόπους της Πελοποννήσου. Λόγω της μεγάλης και πλούσιας ποικιλομορφίας των υδάτινων τόπων, κρίθηκε αναγκαία η επιλογή πέντε διαφορετικών υδάτινων τοπίων σε τέσσερις διαφορετικούς νομούς της χερσονήσου, με βάση τις διαφορετικές χαρακτηριστικές μορφές του στοιχείου «νερό». Ως μελέτη περίπτωσης επιλέχθηκε ο υγρότοπος Ανάβαλος στην Αργολίδα, ο ποταμός Λάδωνας στην Αρκαδία, οι πηγές της Λέρνης στην Αργολίδα, η λίμνη Στυμφαλία και Δόξα στην Κορινθία και τα Ύδατα Στυγός στην Αχαΐα. Μέσα από αυτή την διαδικασία προέκυψε μια ολοκληρωμένη εικόνα, που αφορά στους τόπους δικτύωσης. Οι συνεντεύξεις και οι προσωπικές επαφές με τους αρμόδιους κοινωνικούς φορείς, είχαν ως αποτέλεσμα την ολοκληρωμένη και πιο ουσιαστική κατανόηση του θέματος. Επίσης σημαντική, ήταν και η δημιουργία ερωτηματολογίου- πειραματισμού, που πραγματοποιήθηκε σε ολόκληρη την Πελοπόννησο, δίνοντας πολύ σημαντικά αποτελέσματα- συμπεράσματα σχετικά με τις γνώσεις- απόψεις, των κατοίκων- δημοτών, της χερσονήσου και την σχέση- επαφή που έχουν με τους υγροτόπους και το μυθολογικό τους υπόβαθρο. Το νερό έχει την δυνατότητα να αποκτήσει κοινωνικό και πολιτικό βάρος, φέροντας τον πολίτη αντιμέτωπο με την ευθύνη, του να διαχειριστεί το φυσικό περιβάλλον με σεβασμό και συνέπεια, να το ανακαλύψει, να το αποκαλύψει και τέλος, εφ’ όσον μπορέσει να αξιολογήσει το τοπιακό του αντίκρισμα, να το αξιοποιήσει ως στοιχείο αειφόρου ανάπτυξης.
Τεχνητή νοημοσύνη - ηθική ευθύνη - σύγχρονη και εξ αποστάσεως εκπαίδευση
Authors: Βεργόπουλος Δημήτριος
Published: September 2021

Η ανάπτυξη των νέων τεχνολογιών είναι ένα ιδιαίτερα επίκαιρο θέμα, καθώς οι τεχνικές της τεχνητής νοημοσύνης (ΤΝ), το διαδίκτυο των πραγμάτων (ΙοΤ), η επαυξημένη εικονική πραγματικότητα (augmented reality), δεν είναι όροι οι οποίοι αναφέρονται σε ένα απώτερο αύριο μιας επιστημονικής φαντασίας, αλλά είναι ήδη εδώ. Οι επιδράσεις τους είναι πολύ έντονες σε πολλούς τομείς της παγκόσμιας καθημερινότητας, διαμορφώνοντας νέες συνήθειες και νέους κανόνες για το μέλλον. Η μετάβαση στο επόμενο στάδιο, αυτό της σύζευξης ανθρώπου και μηχανής χάρη στις δυνατότητες της ΤΝ, συνιστά μία προσαρμογή η οποία απαιτεί ριζικές τομές στην καθημερινότητα του μέσου ανθρώπου. Απαιτείται ιδιαίτερο θάρρος, ώστε να μπορέσουμε να αντιμετωπίσουμε και όχι να παραγνωρίσουμε τις μεγάλες αυτές προκλήσεις που η τέταρτη βιομηχανική επανάσταση προβάλλει ήδη ως ερωτήματα. Σημαντικά ηθικά διλήμματα που έχουν ήδη διατυπωθεί αναζητούν άμεσα απαντήσεις, μέσα από ένα πλαίσιο ηθικών κανόνων που είναι αναγκαίο να διατυπωθεί. Ερωτήματα που αφορούν την προσωπικότητα, την προστασία των προσωπικών δεδομένων, τη λογοδοσία και την ανάληψη ευθύνης σε περίπτωση αστοχίας των αποφάσεων που λαμβάνουν μηχανές με ΤΝ, την υπαρξιακή ανασφάλεια της ανθρώπινης οντότητας κ.ά., πρέπει να απαντηθούν πριν τη δημιουργία μιας υπέρ νοημοσύνης, ικανής να κατακτήσει το ακατόρθωτο. Ωστόσο, σε καμία περίπτωση δεν μπορούμε να παραβλέψουμε τη διαφαινόμενη ωφέλεια σε αρκετούς τομείς της ανθρώπινης καθημερινότητας, ιδιαίτερα εν προκειμένω στην εκπαίδευση, καθώς φαίνεται πως η συμβολή των εφαρμογών της ΤΝ μπορεί να προσφέρει τεράστιες δυνατότητες για την βελτίωση όλων των δραστηριοτήτων στο εκπαιδευτικό οικοσύστημα, να αναπτύξει την εξ αποστάσεως εκπαίδευση, να εκκινήσει την εκπαίδευση των ατόμων με αναπηρία, να πολλαπλασιάσει τη γνώση και τα μέλη της εκπαιδευτικής κοινότητας και να εμπλουτίσει με νέα εκπαιδευτικά μοντέλα διεισδυτικής-διάχυτης μάθησης (Pervasive learning), την καθημερινή πρακτική των εκπαιδευτών οικουμενικά, χωρίς βέβαια να παραλείπουμε την εξασφάλιση της προστασίας των συμβαλλομένων σε κρίσιμα ηθικά ζητήματα της εκπαιδευτικής διαδικασίας που πρέπει πρωτίστως να επιλυθούν.
Αλιευτική δραστηριότητα και στρατηγικές διαχείρισης της μικρής παράκτιας αλιείας στα Δωδεκάνησα
Authors: Ροδίτη Κυριακούλα
Published: September 2021

Παραδοσιακά, η μικρή παράκτια αλιεία συσχετίζεται σε μεγάλο βαθμό με τους κοινωνικοοικονομικούς παράγοντες των παράκτιων και νησιωτικών περιοχών της Μεσογείου. Υπάρχει μεγάλο ενδιαφέρον για την εξασφάλιση της βιώσιμης εκμετάλλευσης και βιωσιμότητάς της. Η παρούσα έρευνα περιγράφει την μικρή παράκτια αλιεία στα Δωδεκάνησα (Κάλυμνος, Κως, Λέρος, Πάτμος, Σύμη), που φιλοξενεί τον μεγαλύτερο παράκτιο στόλο στην ανατολική Μεσόγειο. Επιπλέον, αυτή η έρευνα στοχεύει στην αξιολόγηση της οικονομικής βιωσιμότητας του αλιευτικού στόλου της μικρής παράκτιας αλιείας, με βάση τον υπολογισμό οικονομικών δεδομένων. Μια πολυπαραγοντική ανάλυση χρησιμοποιήθηκε για τον προσδιορισμό των ενασχολήσεων, εισάγοντας τους κύριους πόρους και τα δεδομένα αλιευτικών εργαλείων, που καταγράφηκαν κατά την εκφόρτωση. Οι πιο σημαντικές ενασχολήσεις που αφορούσαν τα αλιευτικά εργαλεία και τα είδη-στόχους είναι: απλάδια δίχτυα, Boops boops, μανωμένα δίχτυα, Scorpaena porcus and Mullus surmuletus, στάσιμα παραγάδια, Pagellus erythrinus, Pagrus pagrus, Diplodus sargus, παρασυρόμενα παραγάδια, Xiphias gladius και μπραγκαρόλα, Octopus vulgaris. Η οικονομική ανάλυση πραγματοποιήθηκε με στόχο την παρουσίαση μιας μεθοδολογίας για την αναγνώριση της σημασίας του αλιευτικού στόλου της μικρής παράκτιας αλιείας, βάσει οικονομικών δεδομένων και τεχνικών χαρακτηριστικών του αλιευτικού στόλου. Το νησί της Καλύμνου αξίζει ιδιαίτερη προσοχή καθώς φιλοξενεί τον μεγαλύτερο και πιο ενεργό παράκτιο αλιευτικό στόλο. Η παρούσα έρευνα αναλύει την αλιεία με παραγάδια και δίχτυα, όπου αυτή δραστηριοποιείται στο νησί της Καλύμνου. Για την αναγνώριση των ενασχολήσεων χρησιμοποιήθηκε πολυπαραγοντική ανάλυση. Οι οικονομικοί δείκτες στο νησί της Καλύμνου υπολογίστηκαν για τις ενασχολήσεις όπου ταυτοποιήθηκαν. Έξι κύριες ενασχολήσεις αναγνωρίστηκαν με τη χρήση των αλιευτικών εργαλείων: στάσιμα παραγάδια, παρασυρόμενα παραγάδια, μπραγκαρόλα και καλαμαριέρα και στόχευαν στα είδη P. pagrus, Diplodus vulgaris, P. erythrinus, Sparus aurata, X. gladius, O. vulgaris και Loligo vulgaris. Όλες οι ενασχολήσεις παρουσίασαν θετική ακαθάριστη ταμειακή ροή, ειδικά όταν στόχευαν στα είδη X. gladius, P. pagrus, D. vulgaris, P. erythrinus και S. aurata. Τέσσερεις κύριες ενασχολήσεις παρατηρήθηκαν με τη χρήση των αλιευτικών εργαλείων απλάδια και μανωμένα δίχτυα, με είδη στόχου Mullus barbatus, B. boops, M. surmuletus, S. porcus και Sepia officinalis. Οι δυο από τις τέσσερεις κύριες ενασχολήσεις, όπου στόχευαν στα είδη B. boops S. porcus και S. officinalis ήταν οικονομικά αποδοτικότερες. Τα αποτελέσματα παρείχαν ουσιαστικές πληροφορίες για την ανάπτυξη και την εφαρμογή σχεδίων διαχείρισης που αφορουν τη βιωσιμότητα της μικρής παράκτιας αλιείας.
Αξιολόγηση μετρήσεων τριχοειδικού αίματος σε χρόνιους αιματολογικούς ασθενείς στην κλινική πράξη
Authors: Ουδατζής Γεώργιος
Published: September 2021

Η καθημερινή λήψη κλινικών αποφάσεων σε ασθενείς με ογκολογικές παθήσεις βασίζεται σημαντικά στα ημερήσια αποτελέσματα γενικής αίματος (CBC), ειδικά όταν νοσηλεύονται. Αρκετοί παράγοντες μπορούν να επηρεάσουν τη διαδικασία της δειγματοληψίας αίματος μέσω της φλεβοκέντησης, όπως η μεγάλη ποικιλία στον αριθμό και το μέγεθος των ψηλαφητών φλεβών, το αυξημένο στρες του ασθενούς που προκαλεί αγγειοσύσπαση και οι ενδοφλέβιες θεραπείες, κυρίως με χημειοθεραπευτικά φάρμακα, που καταστρέφουν τις φλέβες. Η δυσκολία εύρεσης φλεβών, οι επαναλαμβανόμενες προσπάθειες, τα αιματώματα και η ανεπαρκής δειγματοληψία είναι τα συχνότερα εμπόδια στη δειγματοληψία ρουτίνας του φλεβικού αίματος (VB). Η δειγματοληψία τριχοειδικού αίματος (CB) έχει χρησιμοποιηθεί προηγουμένως ως εναλλακτική λύση δειγματοληψίας φλεβικού αίματος (VB). Η λήψη τριχοειδικού αίματος χρησιμοποιείται συνήθως σε βρέφη, αλλά λίγες μελέτες έχουν αξιολογήσει την αξιοπιστία των παραμέτρων της γενικής αίματος που λαμβάνεται με αυτήν την τεχνική, κυρίως για χρήση ρουτίνας στην κλινική λήψη αποφάσεων. Σε αυτή τη μελέτη αξιολογήσαμε τις μετρήσεις τριχοειδικού αίματος (CB) σε κλασσικούς αιματολογικούς αναλυτές, ως μία τεχνική υποκατάστασης των μετρήσεων φλεβικής προέλευσης (VB), με πρόθεση να χρησιμοποιηθεί στις καθημερινές κλινικές αποφάσεις, όπως η τροποποίηση του προγράμματος χημειοθεραπείας και μετάγγισης, σε νοσοκομειακούς αιματολογικούς ασθενείς. Αυτό επιτεύχθηκε συγκρίνοντας ταυτόχρονες μετρήσεις CB και VB σε δύο διαφορετικούς αιματολογικούς αναλυτές και εκτίμηση των χαρακτηριστικών απόδοσης (ευαισθησία, ειδικότητα) των μετρήσεων CB στη λήψη κλινικών αποφάσεων, με τη χρήση μετρήσεων φλεβικού αίματος σε αιματολογικούς αναλυτές ως μετρήσεις αναφοράς.
Οφθαλμικές μεταβολές σε άτομα που πάσχουν από το σύνδρομο αποφρακτικών απνοιών στον ύπνο
Authors: Χαλκιαδάκη Ευαγγελία
Published: September 2021

Σκοπός: Η μελέτη της μορφολογίας του κερατοειδικού ενδοθηλίου και του κεντρικού πάχους του κερατοειδούς σε ασθενείς που πάσχουν από το Σύνδρομο «Αποφρακτικών Απνοιών στον Ύπνο» (ΣΑΑΥ), καθώς και η εκτίμηση της συσχέτισης αυτών των κερατοειδικών παραμέτρων με τη βαρύτητα του συνδρόμου. Επιπρόσθετα, σκοπός ήταν να αξιολογηθεί η επίδραση της μάσκας συνεχούς θετικής πίεσης ανώτερων αεραγωγών (CPAP) στη μορφολογία και το πάχος του κεντρικού κερατοειδούς. Μέθοδος: Στη μελέτη συμμετείχαν 58 ασθενείς που μόλις είχαν διαγνωσθεί με το ΣΑAΥ και 58 υγιείς ενήλικες αντίστοιχης ηλικίας και φύλου που αποτέλεσαν την Ομάδα Ελέγχου. Υποβλήθηκαν σε πλήρη οφθαλμολογικό έλεγχο και ενδοθηλιοσκόπηση με κατοπτρικό μικροσκόπιο. Συγκρίθηκαν η πυκνότητα των ενδοθηλιακών κυττάρων (ECD), ο συντελεστής μεταβλητότητας του μεγέθους των κυττάρων (CV), το ποσοστό των εξαγωνικών κυττάρων (% Hex) και το κεντρικό πάχος του κερατοειδούς (CCT) μεταξύ των δύο υποομάδων. Έγινε, επίσης, συσχέτιση μεταξύ των αποτελεσμάτων της ενδοθηλιοσκόπησης και των παραμέτρων της πολυσωματοκαταγραφικής μελέτης ύπνου. Οι ασθενείς με ΣΑAΥ που είχαν άριστη εφαρμογή της θεραπείας με μάσκα CPAP, υποβλήθηκαν σε δεύτερη οφθαλμολογική εξέταση μετά την έναρξη της αγωγής και έγινε σύγκριση των κερατοειδικών παραμέτρων τους πριν και μετά τη θεραπεία. Αποτελέσματα: Οι παράμετροι ECD και CCT δεν είχαν σημαντική διαφορά μεταξύ των νεοδιαγνωσθέντων ασθενών με ΣΑAΥ και της Ομάδας Ελέγχου (p=0,3 , p=0,1 αντίστοιχα). Στην ομάδα των ασθενών με ΣΑΑΥ, ο δείκτης CV βρέθηκε σημαντικά μεγαλύτερος (p=0,002), ενώ ο δείκτης % Hex σημαντικά μικρότερος (p=0,001) απ’ ότι στην Ομάδα Ελέγχου. Μία στατιστικά σημαντική αρνητική συσχέτιση παρατηρήθηκε μεταξύ του CCT και του ποσοστού του REM ύπνου (p=0,008). Είκοσι επτά (27) από τους ασθενείς με ΣΑΑΥ επανεξετάστηκαν μετά από 9,56±3,55 μήνες (εύρος: 3-18 μήνες) εφαρμογής της θεραπείας με μάσκα CPAP. Στους ασθενείς αυτούς, ο συντελεστής CV, ο οποίος αντικατοπτρίζει τον πολυμεγαθισμό των κυττάρων, παρουσίασε σημαντική ελάττωση (p=0,04), ενώ ποσοστό % Hex, το οποίο αντικατοπτρίζει τον πλειομορφισμό των κυττάρων, παρουσίασε σημαντική αύξηση (p=0,008) μετά την έναρξη της αγωγής. Συμπεράσματα: Μεγαλύτερος πλειομορφισμός και πολυμεγαθισμός του ενδοθηλίου του κερατοειδούς ανευρέθηκε σε ασθενείς με ΣΑΑΥ σε σύγκριση με υγιείς ενήλικες. Τα χαμηλότερα ποσοστά REM ύπνου, τα οποία είναι συχνά σε ασθενείς με ΣΑΑΥ, ίσως σχετίζονται με μία αύξηση του πάχους του κερατοειδούς, το οποίο είναι ενδεικτικό κακής οξυγόνωσης του κερατοειδούς. Ωστόσο, η καλύτερη οξυγόνωση κατά τη διάρκεια του ύπνου που οφείλεται στη σωστή εφαρμογή της μάσκας CPAP, είχε μία σημαντική επιρροή στο κερατοειδικό ενδοθήλιο αφού βελτιώθηκε ο πολυμεγαθισμός και ο πλειομορφισμός του.
Η επίδραση της άσκησης μέσω ψηφιακών διαδραστικών παιχνιδιών στην ποιότητα ζωής παιδιατρικών ογκολογικών πληθυσμών
Authors: Νάνη Σεμίνα
Published: September 2021

Οι κλινικές θεραπείες, ενάντια στη νόσο του καρκίνου συντελούν καθοριστικά στην επιδείνωση της σωματικής και πνευματικής ευημερίας των παιδιατρικών ογκολογικών ασθενών. Η άσκηση έχει κατά καιρούς προταθεί ως μία ασφαλής, μη φαρμακευτική στρατηγική παρέμβασης, η οποία επιδρά θετικά στην ποιότητα ζωής των ασθενών κατά τη διάρκεια της θεραπείας που υποβάλλονται. Ο σκοπός της παρούσας μελέτης ήταν να διερευνήσει την επίδραση ενός παρεμβατικού προγράμματος άσκησης μέσω ψηφιακών διαδραστικών παιχνιδιών στην ποιότητα ζωής και την κόπωση παιδιατρικών ογκολογικών ασθενών. Στην έρευνα συμμετείχαν εθελοντικά 6 παιδιατρικοί ογκολογικοί ασθενείς (Ν=6), αγόρια και κορίτσια, ηλικίας από 5 έως 9 ετών, οι οποίοι είχαν διαγνωστεί με διάφορες μορφές καρκίνου και διέμεναν κατά το έτος 2017-2018 στον ξενώνα του Συλλόγου Φίλων των Καρκινοπαθών Παιδιών «Στοργή» στη Θεσσαλονίκη, στα πλαίσια της θεραπείας. Το παρεμβατικό πρόγραμμα άσκησης διήρκησε συνολικά 12 εβδομάδες και περιελάμβανε ένα πρωτόκολλο άσκησης χρησιμοποιώντας τα παιχνίδια «Kinect sports», «Kinect sports-season 2» και «Kinect Adventures» της κονσόλας Xbox Kinect™ 360. Η συχνότητα συμμετοχής σε άσκηση είχε οριστεί στις 3 φορές ανά εβδομάδα, ενώ η διάρκεια συμμετοχής ανά συνεδρία είχε οριστεί στα 30 λεπτά. Στα πλαίσια της παρούσας ποιοτικής μελέτης πραγματοποιήθηκε συμμετοχική παρατήρηση από την ίδια την ερευνήτρια, καθώς και ατομικές ημι-δομημένες συνεντεύξεις με τα παιδιά, τους γονείς και τη διευθύντρια του ξενώνα. Από την ανάλυση των ποιοτικών δεδομένων, προέκυψαν τέσσερις κύριες κατηγορίες: α) Αντιληπτή ποιότητα ζωής, β) Αντιληπτή κόπωση, γ) Στάσεις και προθέσεις ως προς τη συμμετοχή σε προγράμματα άσκησης και δ) Προτιμήσεις ενασχόλησης κατά τη διάρκεια του ελεύθερου χρόνου. Πιο συγκεκριμένα, η συμμετοχή των παιδιατρικών ογκολογικών ασθενών στο παρεμβατικό πρόγραμμα άσκησης α) επέφερε βελτίωση της αντιληπτής ποιότητας ζωής και μείωση της αντιληπτής κόπωσης κατά τη διάρκεια της θεραπείας, β) αποτέλεσε μία εναλλακτική και διασκεδαστική δραστηριότητα για την αξιοποίηση του ελευθέρου χρόνου κατά τη διάρκεια παραμονής τους στο χώρο του ξενώνα, υποβοηθώντας τα παιδιά με τον τρόπο αυτό να προσαρμοστούν στις νέες συνθήκες της ζωής τους, γ) συνέβαλλε στην υιοθέτηση μιας θετικής στάσης ως προς τη μελλοντική συμμετοχή τους σε φυσική δραστηριότητα. Λαμβάνοντας τα δεδομένα της παρούσας έρευνας συγκεντρωτικά, η συμμετοχή των παιδιατρικών ογκολογικών ασθενών σε ένα πρόγραμμα άσκησης μέσω ψηφιακών διαδραστικών παιχνιδιών, συντελεί ουσιαστικά στην ενίσχυση της ποιότητας ζωής των παιδιών, καθώς και τη μείωση της κόπωσης κατά τη διάρκεια της θεραπείας.
Ηγεσία εταιρικής διακυβέρνησης και επενδύσεις στην έρευνα και ανάπτυξη (Ε&Α)
Authors: Παναγιωτακοπούλου Κωνσταντίνα
Published: September 2021

Η παγκόσμια οικονομική κρίση, που έλαβε χώρα στο τέλος της προηγούμενης δεκαετίας με μεγαλύτερες αρνητικές επιπτώσεις σε χώρες με λιγότερο ισχυρή οικονομία, όπως η Ελλάδα, κατέδειξε την ανάγκη τόσο για πιο συστηματική διακυβέρνηση στις επιχειρήσεις όσο και για αναπτυξιακές επενδύσεις σε καινοτομικές δράσεις. Ο προσανατολισμός και οι επενδύσεις στην έρευνα έχουν συνδεθεί με την οικονομική ανάπτυξη και σε προγενέστερες περιόδους και ειδικά μετά από σοβαρές κρίσεις με συνέπειες στην οικονομία. Πιο χαρακτηριστική περίοδος ήταν αυτή μετά το δεύτερο παγκόσμιο πόλεμο όπου για τρείς περίπου δεκαετίες είχαν αυξηθεί σημαντικά οι επενδύσεις στην Έρευνα και την Ανάπτυξη (Ε&Α). Ωστόσο όπως έχει αναφερθεί σε προγενέστερες έρευνες, η Ε&Α δεν συνδέεται απαραίτητα με την κερδοφορία των επιχειρήσεων, τουλάχιστον γραμμικά. Η συνέργεια της Ε&Α και άλλων στρατηγικών επιχειρηματικών λειτουργιών θα μπορούσε να συμβάλλει στην επιτυχία των επιχειρήσεων. Σκοπός της παρούσας διατριβής είναι να εξετάσει τόσο τη συμβολή της έρευνας στις αποδόσεις των επιχειρήσεων, ειδικότερα σε μια περίοδο οικονομικής κρίσης, όπως, κυρίως, να αναδείξει τη συμβολή της Εταιρικής Διακυβέρνησης –η οποία συνδέεται με την ηγεσία της επιχείρησης –στη σχέση Ε&Α και αποδοτικότητας. Η παρούσα εργασία προάγει την σχετική επιστημονική διερεύνηση και συμβάλλει στη διεύρυνση και τον εμπλουτισμό με νέα γνώση ουσιαστικών πτυχών της βιβλιογραφίας αναδεικνύοντας ταυτόχρονα τη συμβολή των επενδύσεων σε έρευνα και των προσδιοριστικών παραγόντων της Εταιρικής Διακυβέρνησης στις χρηματοοικονομικές επιδόσεις των επιχειρήσεων. Εκτός από τη μελέτη της συνολικής περιόδου εξετάζονται και επιμέρους έτη –διακριτά– κατά τα οποία συνέβησαν γεγονότα που είχαν σημαντική επίδραση στην Ελληνική οικονομία, κυρίως μετά την έναρξη της κρίσης. Η έρευνα εστιάζει κυρίως σε έναν κλάδο προκειμένου να επιτευχθεί μεγαλύτερη ομοιογένεια και να ελεγχθεί η υψηλή μεταβλητότητα κατά την υπό μελέτη περίοδο δεδομένης της έντονης διακύμανσης των υπό εξέταση μεταβλητών. Η επιλογή του κλάδου των Τροφίμων και Ποτών έγινε τόσο γιατί ο συγκεκριμένος κλάδος εμφάνισε λιγότερη ευαισθησία στην οικονομική κρίση που επέδρασε αρνητικά στην Ελληνική οικονομία για περίπου μια δεκαετία, όσο και γιατί αποτελεί έναν από τους κλάδους με πολύ έντονη εξαγωγική δραστηριότητα. Στα ευρήματα της έρευνας αποτυπώνεται και συζητείται η συμβολή της Εταιρικής Διακυβέρνησης στη μείωση του κινδύνου των επενδύσεων στην έρευνα, ειδικά όταν το επίπεδο της Εταιρικής Διακυβέρνησης είναι υψηλό.
Η αντιμετώπιση του οικονομικού εγκλήματος από την τελωνειακή υπηρεσία στη σύγχρονη Ελλάδα
Authors: Παφίλη Ευφροσύνη
Published: September 2021

Στην παρούσα διατριβή επιχειρείται η θεωρητική και εμπειρική διερεύνηση του ζητήματος της αντιμετώπισης του οικονομικού εγκλήματος, με εστίαση στον σημαντικό προσδιοριστικό παράγοντα, ο οποίος συνίσταται στη διαδικασία των τελωνειακών ελέγχων. Η Ελληνική Τελωνειακή Υπηρεσία αποτελεί μία από τις αρχαιότερες και σημαντικότερες υπηρεσίες του Ελληνικού Κράτους. Ο έλεγχος που διενεργείται από τις Τελωνειακές αρχές έχει διττό ρόλο: διασφαλίζει την προστασία των δημοσιονομικών συμφερόντων της χώρας και τη δημόσια υγεία, και συμβάλει αποτελεσματικά στην αντιμετώπιση του λαθρεμπορίου και του οργανωμένου εγκλήματος. Το μέγεθος της μη τελωνειακής συμμόρφωσης των συναλλασσόμενων (ιδιώτες και επιχειρήσεις), σε μια ιδιαίτερα κρίσιμη συγκυριακά περίοδο για την Ελληνική οικονομία, καθώς και η συμβολή της Τελωνειακής Υπηρεσίας στην πάταξη του λαθρεμπορίου, με η σωστή εκπαίδευση των ελεγκτών, συνθέτουν το ερευνητικό πρόβλημα που πραγματεύεται η συγκεκριμένη μελέτη. Ο σκοπός της παρούσας μελέτης, είναι η διερεύνηση της αποτελεσματικότητας της διενέργειας των τελωνειακών ελέγχων και της πάταξης του οικονομικού εγκλήματος, μελετώντας τις μορφές του οικονομικού εγκλήματος και ερευνώντας – παρουσιάζοντας όλα τα είδη των τελωνειακών ελέγχων. Πρωτίστως γίνεται μία θεωρητική αποτύπωση των ειδών των τελωνειακών ελέγχων, στη συνέχεια μέσω της εμπειρίας, και με τη πρωτογενή έρευνα, μελετάται η αποτελεσματικότητα των τελωνειακών ελέγχων σε συνάρτηση με τα πληροφοριακά συστήματα, τη συνεργασία και επικοινωνία με άλλες υπηρεσίες, την ανάλυση κινδύνου, τη διάθεση τεχνικών μέσων διενέργειας ελέγχου, καθώς και της εφαρμογής συγκεκριμένων μέσων και μεθόδων πάταξης των οικονομικών εγκλημάτων. Περαιτέρω, η διεξαγωγή της επιστημονικής έρευνας και η ανάλυση των αποτελεσμάτων της, βάση των τιθέμενων διερευνητικών ερωτημάτων, συντέλεσε στην εξαγωγή ασφαλών συμπερασμάτων για τα κριτήρια επιλογής των συναλλασσόμενων που θα ελεγχθούν, τα οποία κρίνεται σκόπιμο ότι θα πρέπει να εφαρμοστούν στα πλαίσια της καλύτερης αποδοτικότητας των τελωνειακών ελέγχων. Τέλος, τα αποτελέσματα της μελέτης επιβεβαίωσαν σε μεγάλο βαθμό, το σημαντικό έργο των τελωνειακών ελεγκτών και το ρόλο που διαδραματίζουν οι τελωνειακοί έλεγχοι στην πάταξη του οικονομικού εγκλήματος. Αποτυπώνεται η γενικότερα συνεισφορά της διατριβής στο ειδικότερο επιστημονικό πεδίο και στον μετριασμό του παρατηρούμενου ερευνητικού κενού, οι περιορισμοί στους οποίους υπόκειται, ενώ παράλληλα διατυπώνονται προτάσεις και για περαιτέρω έρευνα και αποτελεσματική εφαρμογή των κύριων συνιστωσών της.
Criteri per determinare la misurazione del livello linguistico e di difficoltà di una produzione scritta
Authors: Καπέτα Χρυσοβαλάντου
Published: September 2021

Η παρούσα έρευνα στοχεύει στην ανάδειξη κριτηρίων, βάση των οποίων μπορεί να γίνει μέτρηση και προσδιορισμός του γλωσσικού επιπέδου Β και του βαθμού δυσκολίας (αναγνωσιμότητας) ενός παραγόμενου κειμένου. Γι’ αυτόν τον σκοπό, ψηφιοποιήθηκαν σε μορφή Word 316 κείμενα ιταλικής γλώσσας των εξετάσεων ΚΠΓ περιόδων Μαΐου 2015 και Νοεμβρίου 2016 των επιπέδων Β1 και Β2, παραγόμενα από Έλληνες χρήστες. Για την ανάλυση των δεδομένων έγινε χρήση του εργαλείου READ-IT και για την παραγοντική ανάλυση το λογισμικό SPSS.24. Τα αποτελέσματα έδειξαν ότι η διάκριση μεταξύ των δυο επιπέδων γλωσσομάθειας βασίζεται σε στοιχεία γραμματικής και σύνταξης (ορθογραφία, χρήση δευτερευουσών προτάσεων, πολυσύλλαβες λέξεις κτλ.), αλλά και σε άλλους σημαντικούς παράγοντες όπως η συνοχή των λέξεων και προτάσεων, λεξική πυκνότητα, αξιολόγηση εξεταστών, δείκτης READ-IT Globale κ.α. Πιο συγκεκριμένα, διαπιστώθηκε ότι όσο μεγαλύτερη είναι η χρήση των παραπάνω στοιχείων, τόσο ψηλότερο είναι το γλωσσικό επίπεδο αλλά και ο βαθμός δυσκολίας του κειμένου. Η διερεύνηση και ανακάλυψη αυτών των νέων παραγόντων θα συνδράμουν στην δημιουργία δοκιμασιών παραγωγής γραπτού λόγου με πιο αξιόπιστο και ακριβοδίκαιο τρόπο προς αλλοδαπούς υποψήφιους της ιταλικής Γλώσσας στην παραγωγή του γραπτού λόγου. Από την άλλη, αποτελεί προσδοκία, μελλοντικοί ερευνητές να αξιοποιήσουν τα παρόντα συμπεράσματα, ώστε να ανακαλυφθούν νέοι παράγοντες και για τα επίπεδα Α και Γ όπως και για άλλες γλώσσες.
Χορήγηση αλλογενών προγονικών καρδιακών κυττάρων για τον περιορισμό της αναδιαμόρφωσης της αριστερής κοιλίας μετά από οξύ έμφραγμα του μυοκαρδίου
Authors: Σφακιανάκη Τιτίκα
Published: September 2021

Εισαγωγή: Η κυτταρική θεραπεία αποτελεί στόχο έρευνας για τα καρδιαγγειακά νοσήματα. Σε προκλινικές μελέτες, φάνηκε ότι η ενδοστεφανιαία χορήγηση προγονικών καρδιακών κυττάρων (CDCs) μετά από οξύ έμφραγμα του μυοκαρδίου, ασκεί καρδιοπροστατευτική δράση με αποτέλεσμα την προστασία του μυοκαρδιακού ιστού. Ωστόσο η χορήγηση των CDCs πριν την επαναιμάτωση και την έναρξη του φαινομένου της μη επαναρροής δεν έχει εξεταστεί. Το φαινόμενο της μη επαναρροής εξελίσσεται γρήγορα μετά την επαναιμάτωση και ενδεχομένως μειώνει την αποτελεσματικότητα της κυτταρικής θεραπείας. Υποθέσαμε ότι η χορήγηση αλλογενών CDCs στην ισχαιμία και πριν την επαναιμάτωση θα συνέβαλε στον περιορισμό του φαινομένου της μη επαναρροής και της μυοκαρδιακής βλάβης. Μέθοδος και αποτελέσματα: Στην παρούσα μελέτη συγκρίθηκε η ενδοστεφανιαία χορήγηση 5x106 αλλογενών CDCs με εικονικό διάλυμα, σε χοίρειο χρόνιο προκλινικό μοντέλο ισχαιμίας-επαναιμάτωσης. Η χορήγηση των κυττάρων έγινε στην ισχαιμία και πριν την επαναιμάτωση. Η παρακολούθηση διήρκησε 30 ημέρες. Συνολικά μελετήθηκαν 18 ζώα, εκ των οποίων 12 ολοκλήρωσαν την μελέτη. Τα πειραματόζωα υποβλήθηκαν σε υπερηχογραφική μελέτη και σε κοιλιογραφία, ενώ ελήφθησαν και ιστοπαθολογικά δείγματα προκειμένου να εκτιμηθεί η λειτουργικότητα και η αναδιαμόρφωση της αριστερής κοιλίας. Στην ομάδα ελέγχου (n=6) παρατηρήθηκε στατιστικά σημαντική μείωση του κλάσματος εξωθήσεως τόσο υπερηχογραφικά όσο και με την κοιλιογραφία (p=0.046 και με τις δυο μεθόδους). Αντίθετα για την ομάδα των κυττάρων (n=6) η μείωση στο κλάσμα εξωθήσεως δεν ήταν στατιστικά σημαντική. Στις 30 ημέρες και οι δύο ομάδες παρουσίασαν σημαντική αύξηση στην τελοδιαστολική διάμετρο και στον τελοδιαστολικό όγκο. Επιπρόσθετα η ομάδα ελέγχου παρουσίασε στατιστικά σημαντική αύξηση και στον τελοσυστολικό όγκο, ενώ η ομάδα κυττάρων παρουσίασε αύξηση αλλά όχι στατιστικά σημαντική. Παθολογοανατομικά στην ομάδα ελέγχου βρέθηκε στατιστικά σημαντικά μεγαλύτερη έκταση εμφράγματος και περισσότερη ίνωση. Δεν παρατηρήθηκαν σημεία ανοσολογικής απόρριψης. Συμπεράσματα: Η ενδοστεφανιαία χορήγηση 5x106αλλογενών προγονικών καρδιακών κυττάρων κατά την ισχαιμία και πριν την επαναιμάτωση σε χοίρειο μοντέλο οξείας ισχαιμίας επαναιμάτωσης, είναι ασφαλής και έχει ως αποτέλεσμα μείωση της έκτασης του εμφράγματος αλλά και περιορισμό της αναδιαμόρφωσης της αριστερής κοιλίας και παράλληλα συμβάλει στη διατήρηση της λειτουργικότητας της αριστερής κοιλίας.
Ανατομική μελέτη του ρόλου του συμπαθητικού συστήματος στον αλγόριθμο του στεφανιαίου πόνου σε ανθρώπινο πτωματικό υλικό
Authors: Γεωργακόπουλος Παναγιώτης
Published: September 2021

Στην παρούσα έρευνα μελετήθηκαν 28 ανθρώπινα πτώματα με στεφανιαία νόσο εκ των οποίων 20 ήταν άνδρες και 8 γυναίκες. Οι ιστοί τοποθετήθηκαν σε διάλυμα φορμόλης 10% και πραγματοποιούνταν χρώση των ιστών με την ουσία 5-φλουορεσκεΐνη, η οποία είναι ειδική για την μελέτη του συμπαθητικού συστήματος. Όλες οι παρατηρήσεις του ερευνητή τοποθετήθηκαν σε ηλεκτρονική τράπεζα πληροφοριών (DATA) για την ασφαλή εξαγωγή συμπερασμάτων.
Σύνδρομο βακτηριακής υπερανάπτυξης του λεπτού εντέρου και λειτουργική δυσπεψία
Authors: Τζιάτζιος Γεώργιος
Published: September 2021

Εισαγωγή - Σκοπός: Το σύνδρομο βακτηριακής υπερανάπτυξης του λεπτού εντέρου (ΣΒΥΛΕ) που χαρακτηρίζεται από αυξημένο αριθμό ή παρουσία βακτηρίων τύπου παχέος εντέρου στο λεπτό έντερο έχει περιγραφεί στην παθογένεια της λειτουργικής δυσπεψίας (ΛΔ), με τη χρήση δοκιμασιών αναπνοής. Σκοπός της παρούσας διατριβής ήταν η εκτίμηση του επιπολασμού του ΣΒΥΛΕ μεταξύ ασθενών με ΛΔ χρησιμοποιώντας καλλιέργεια του υγρού αναρρόφησης από το λεπτό έντερο. Μέθοδοι: Αξιολογήσαμε προοπτικά εξωτερικούς ασθενείς που πληρούσαν τα κριτήρια της ROME IV για ΛΔ. Η σοβαρότητα των συμπτωμάτων αξιολογήθηκε χρησιμοποιώντας το ερωτηματολόγιο PAGI-SYM. Οι ασθενείς υπεβλήθησαν σε ενδοσκόπηση ανώτερου πεπτικού και το δωδεκαδακτυλικό υγρό αναρροφήθηκε σε αποστειρωμένες παγίδες. Το ΣΒΥΛΕ ορίστηκε ως ≥103 CFU / ml αναρρόφησης δωδεκαδακτύλου και / ή παρουσία βακτηρίων παχέος εντέρου. Συμπεριλάβαμε επίσης ως μάρτυρες (ΟΜ) ασθενείς που υπεβλήθησαν σε γαστροσκόπηση λόγω συμπτωμάτων γαστροοισοφαγικής παλινδρόμησης και υλικό από ασθενείς με σύνδρομο ευερέθιστου εντέρου (ΣΕΕ) που πληρούσαν τα κριτήρια της ROME IV. Αποτελέσματα: Εντάξαμε συνολικά 227 ασθενείς με ΛΔ, 30 ΟΜ και 90 με ΣΕΕ. Μεταξύ των ασθενών με ΛΔ, 144 (63,4%), 64 (28,2%) και 19 (8,4%) είχαν σύνδρομο μεταγευματικής δυσφορίας (ΜΓΔ), σύνδρομο επιγαστρικού άλγους (ΣΕΑ) και σύνδρομο αλληλοπεπικάλυψης ΜΓΔ - ΣΕΑ. Ο επιπολασμός του ΣΒΥΛΕ ήταν 20,8%, 12,5% και 31,6% μεταξύ των υποτύπων του συνδρόμων, αντίστοιχα. Συνολικά, ο επιπολασμός του ΣΒΥΛΕ ήταν σημαντικά υψηλότερος στη ΛΔ [44/227 (19,4%)], σε σύγκριση με την ΟΜ [1/30 (3,3%)], (p = 0,037) και παρόμοιος με το ΣΕΕ [44/227 (19,4%, 15/90 (16,7%), p = 0,63]. Η παρουσία του ΣΒΥΛΕ δεν συσχετίστηκε ούτε με το σύνολο ούτε με καμία βαθμολογία υποκλίμακας του ερωτηματολογίου PAGI-SYM. Συμπεράσματα: Σε μια κοόρτη ασθενών με ΛΔ στην Ελλάδα, ο επιπολασμός του ΣΒΥΛΕ ήταν παρόμοιος με εκείνον των ασθενών με ΣΕΕ και υψηλότερος σε σύγκριση με αυτούς των μαρτύρων.
Spin noise correlations in multispecies hot atomic vapors
Authors: Μουλουδάκης Κωνσταντίνος
Published: September 2021

Οι συγκρούσεις ανταλλαγής σπιν στα αλκαλικά ατομικά αέρια αποτελούν θεμέλιο για μια πληθώρα από θεμελιώδης και εφαρμοσμένες έρευνες όπως οι μελέτες της πυρηνικής δομής και των θεμελιωδών συμμετριών, τα ευαίσθητα ατομικά μαγνητόμετρα, ο μαγνητικός συντονισμός και η βιομαγνητική απεικόνιση. Τα αποτελέσματα των συγκρούσεων ανταλλαγής σπιν στο ατομικό σύστημα είναι πολύπλούσια και διαφέρουν ανάλογα τις συνθήκες: Μπορούν να προκαλέσουν αποσυμφωνία και να δημιουργήσουν θόρυβο σπιν ή μπορούν να μεταφέρουν πόλωση σπιν και κβαντική συμφωνία χωρίς να συνεισφέρουν στην αποσυμφωνία του ολικού σπιν του αερίου. Πρόσφατα, με την ανάπτυξη των κβαντικών μετρήσεων και της κβαντικής τεχνολογίας, οι συγκρούσεις ανταλλαγής σπιν έχουν τραβήξει αρκετά το ενδιαφέρον σαν ένας πόρος για την κβαντική μετρολογία και σαν πιθανή πηγή κβαντικού θορύβου. Κάναμε ένα πείραμα ακρίβειας το οποίο αφορά συσχετίσεις θορύβου σπιν σε πολυατομικά θερμά ατομικά αέρια. Πιο συγκεκριμένα, παρατηρούμε μη μηδενικές συσχετίσεις σπιν θορύβου και φαινόμενα μεταφορά κβαντικής συμφωνίας σε θερμική ισορροπία μεταξύ των σπιν των αλκαλικών ατόμων 133Cs και 87Rb, τα οποία έχουν από την φύση τους διαφορετικούς γυρομαγνητικούς λόγους. Και τα δύο αυτά αποτελέσματα πηγάζουν από τις αυθόρμητες και ακατάπαυστες συγκρούσεις ανταλλαγής σπιν οι οποίες τείνουν να συζεύξουν τα δυο ατομικά συστήματα μέσω της σύμφωνης ανταλλαγής σπιν. Ερευνούμε την συμπεριφορά των αυθόρμητων συσχετίσεων θορύβου σπιν τόσο σε μία ισχυρά συζευγμένη περιοχή, σε μικρά μαγνητικά πεδία, όπου ο ρυθμός των συγκρούσεων ανταλλαγής σπιν είναι μεγαλύτερος από την διαφορά των Larmor συχνοτήτων των δυο αερίων και σε μία ασθενώς συζευγμένη περιοχή, σε μεγαλύτερα μαγνητικά πεδία, όπου η μεγάλη συχνότητα Larmor τείνει να συρρικνώσει τις σχηματισμένες συσχετίσεις. Σε θεωρητικό επίπεδο, αναπτύξαμε μια εικόνα κβαντικών τροχιών των αλληλεπιδράσεων ανταλλαγής σπιν, η οποία είναι σε συμφωνία με την γεννήτρια εξίσωση που περιγράφει την δυναμική του πίνακα πυκνότητας. Στην συνέχεια χρησιμοποιούμε τις κβαντικές τροχιές για να δείξουμε την φύση των συσχετίσεων θορύβου οι οποίες αναπτύσσονται αυθόρμητα σε πολυατομικά συστήματα και συχνά χρησιμοποιούνται σε ευαίσθητες μετρήσεις του σπιν. Τέλος, δείχνουμε ότι οι συγκρούσεις ανταλλαγής σπιν στα θερμά ατομικά αέρια δημιουργούν αυθόρμητα ισχυρές δυαδικές συμπλέξεις, τις οποίες και ποσοτικοποιούμε χρησιμοποιώντας τα εργαλεία της θεωρίας της κβαντικής πληροφορίας. Οι συμπλέξεις αυτές έχουν χρόνο ζωής τουλάχιστον ίσο με τον χρόνο των συγκρούσεων ανταλλαγής σπιν και επηρεάζουν άμεσα μετρούμενα μεγέθη που σχετίζονται με τον θόρυβο σπιν. Παρουσιάζουμε ένα θεωρητικό παράδειγμα όπου ένα θερμό και πυκνό ατομικό αέριο μπορεί να διατηρήσει δυαδικές και ίσως και ανώτερης τάξης κβαντικές συμπλέξεις. Βαθύτερη κατανόηση των συγκρούσεων ανταλλαγής σπιν στα θερμά αέρια δυο διαφορετικών ειδών μπορεί να συνεισφέρει στην βελτίωση της λειτουργίας των ατομικών συσκευών, όπως είναι για παράδειγμα τα ατομικά μαγνητόμετρα, ή στην δημιουργία και ανακάλυψη νέων κβαντικών πρωτοκόλλων ή και νέων ατομικών συσκευών.
Study of EM wave propagation in elliptical core optical fibers
Authors: Γεωργάντζος Ευριπίδης
Published: September 2021

Η ελλειπτικές οπτικές ίνες αρχικά μελετήθηκαν στο πλαίσιο καθορισμού των επιπτώσεων μεταβολών στη γεωμετρία του πυρήνα της κυλινδρικής οπτικής ίνας που χρησιμοποιείται ως μέσω μεταφοράς πληροφορίας στις σύγχρονες τηλεπικοινωνίες. Ωστόσο, χάρη στις ξεχωριστές τους ιδιότητες, οι ελλειπτικές ίνες σήμερα χρησιμοποιούνται σε μια πληθώρα εφαρμογών. Η διάδοση ηλεκτρομαγνητικών κυμάτων σε οπτικές ίνες με πυρήνα ελλειπτικής διατομής έχει συχνά αποτελέσει αντικείμενο μελέτης. Αναφορά σε κυματοδηγούς ελλειπτικής διατομής γενικά, είχε γίνει αρχικά σε μελέτη των ΗΜ κυμάτων μέσα σε ελλειπτικούς μεταλλικούς σωλήνες, σε έρευνα του L.J. Chu, όμως η πρώτη φορά που δώθηκε λύση στο πρόβλημα της διάδοσης, ήταν από τους Lyubimov κ.α. Ειδικότερα η περίπτωση της ελλειπτικής οπτικής ίνας ερευνήθηκε αρχικά ως προβληματική περίπτωση παραμόρφωσης της κυλινδρικής ίνας από τους Dyott και Stern και από τον Schlosser. Οι έρευνες κατέληξαν στο συμπέρασμα ότι η χρήση μεγαλύτερου βαθμού ελλειπτικότητας, σε συνδυασμό με αρκούντως ευρεία διαφορά των δεικτών διάθλασης, οδηγεί σε διαχωρισμό των σταθερών διάδοσης των βασικών τρόπων διάδοσης και επιτρέπει στις ίνες να διατηρούν την πόλωση για μεγαλύτερες αποστάσεις. Η ιδιότητα της πόλωσης αποτελεί σημαντικό στοιχείο για τα ιντερφερόμετρα. Χάρη στις ξεχωριστές τους ιδιότητες οι ελλειπτικές ίνες χρησιμοποιούνται σε ένα εύρος εφαρμογών που περιλαμβάνει αισθητήρες, ίνες ενισχυμένες με σπάνιες γαίες, ενισχυτές καθώς και στις τηλεπικοινωνίες ως μέσον εξουδετέρωσης της καθυστέρησης κυματοομάδας. Μεταξύ των προσπαθειών που έχουν γίνει για την έρευνα των ελλειπτικών κυματοδηγών και τον καθορισμό των βασικών ιδιοτήτων της διάδοσης ΗΜ κύματος στο εσωτερικό τους, ξεχωρίζει η έρευνα του Yeh η οποία έθεσε τις μαθηματικές βάσεις για τη σχετική ανάλυση. Η ανάλυση του Yeh κάνει χρήση των εξισώσεων Mathieu και καταλήγει στον καθορισμό των βασικών εξισώσεων μετάδοσης και τον υπολογισμό της σταθεράς διάδοσης, λαμβάνοντας υπόψη κάποιες παραδοχές σχετικά με το εύρος της διαφοράς των δεικτών διάθλασης και το βαθμό ελλειπτικότητας του πυρήνα. Τόσο η μέθοδος με χρήση εξισώσεων Mathieu όσο και οι μεταγενέστερες μέθοδοι που βασίστηκαν σε αυτή, αναγκαστικά προϋποθέτουν την επίλυση μακροσκελών και περίπλοκων σειρών μαθηματικών σχέσεων. Επίσης οι λύσεις στις οποίες καταλήγουν, περιορίζονται σε συγκεκριμένες περιπτώσεις ελλειπτικής ίνας. Για παράδειγμα η ανάλυση του Yeh αφορά σε ίνα βαθμωτού δείκτη διάθλασης (step index), όπου μάλιστα η επένδυση γύρω από τον πυρήνα επεκτείνεται στο άπειρο. Σκοπός της παρούσας διδακτορικής διατριβής είναι η διαμόρφωση μιας μεθόδου που θα στηρίζεται περισσότερο σε σύχρονα υπολογιστικά μέσα, χωρίς να υστερεί σε ακρίβεια σε σύγκριση με τις αναλυτικές μεθόδους, επεκτείνοντας παράλληλα το εύρος των περιπτώσεων για τις οποίες επιτυγχάνεται λύση.
Νέες μορφές αστικού χώρου και οι αναπαραστάσεις τους ως δείγματα κοινωνικού μετασχηματισμού
Authors: Υφαντής Ηλίας
Published: September 2021

H παρούσα επιστημονική εργασία χωρίζεται σε δύο μέρη. Στο πρώτο καταγράφει την εξέλιξη των νέων μορφών αστικού χώρου εστιάζοντας στο παράδειγμα του Αγρινίου, μιας νεοελληνικής πόλης, που αναπτύχθηκε κατά τον 20 αιώνα. Την εξέλιξη των χώρων συνδέει άμεσα με τις ιστορικές, κοινωνικές και οικονομικές συνθήκες που οδήγησαν στη ραγδαία αστικοποίηση και επέκταση της πόλης. Η συσχέτιση τους ξεκινάει χρονικά στις αρχές του 20ου αιώνα, περιλαμβάνει τις περίοδους του Μεσοπολέμου, της Κατοχής, του Εμφυλίου και ολοκληρώνεται τη μεταπολεμική περίοδο το έτος 1974. Στα παραπάνω χρονικά πλαίσια η παρούσα έρευνα εστιάζει ενδελεχώς σε δημόσιους χώρους όπως πλατείες, γήπεδα, μαρτυρικούς τόπους, δημοτική αγορά, Πάρκα, εκκλησίες, νεκροταφεία συγκοινωνιακούς κόμβους κ.ά. Συγκεκριμένα εξετάζονται οι συνθήκες δημιουργίας, η χρήση τους, η εξέλιξή τους, η λειτουργική ένταξή τους στο κοινωνικοοικονομικό γίγνεσθαι της πόλης και παράλληλα η νοηματοδότησή τους με διάφορες οπτικές (π.χ. παρουσία μνημείων, ονοματοδοσία). Στόχος των ανωτέρω προσεγγίσεων είναι η αποτύπωση του μετασχηματισμού τους και η χρήση τους ανάλογα με τις εκάστοτε κυρίαρχες κοινωνικές, ιδεολογικές και οικονομικές τάσεις που καταγράφονται στην πόλη και που επέβαλλε η δημόσια-θεσμική μνήμη. Το δεύτερο μέρος επιχειρεί να καταγράψει την υποσυνείδητη λειτουργία του χώρου όχι από την πλευρά της κυρίαρχης θεσμικής μνήμης αλλά μέσω των αναπαραστάσεών τους. Επιλέγεται η λογοτεχνία διότι η πόλη του Αγρίνιου δεν έχει αξιόλογες αναφορές σε άλλες μορφές τέχνης όπως η ζωγραφική ή ο κινηματογράφος. Η αποτύπωση των χώρων επιχειρείται να δοθεί σε τέσσερις θεματικές αφηγήσεων. Η πρώτη εξετάζει τις λογοτεχνικές αναφορές για την «περίκεντρη» αγροτική πόλη του καπνού με τις διαδοχικές διαβάσεις και διαδρομές. Η δεύτερη εξετάζει το Αγρίνιο ως ταραγμένη πόλη στα χρόνια του πολέμου, τις εξόδους διαφυγής και ,κυρίως, τη λογοτεχνική αναπαράσταση των τόπων μαρτυρίου. Η τρίτη θεματική επιχειρεί να προσεγγίσει την πόλη μέσω των αναμνήσεων απλών ανθρώπων και αφού τις συγκολλήσει, να δημιουργήσει ένα ενιαίο λογοτεχνικό μνημονικό παζλ ,καταγράφοντας με τον τρόπο αυτό τις υποσυνείδητες εμπειρίες της. Η έρευνα κλείνει με την τέταρτη θεματική η οποία παραθέτει τις λογοτεχνικές εκείνες εστιάσεις που επικεντρώνουν περισσότερο στην υλικοαισθητική περιγραφή των χώρων.
Study of library data models in the semantic web environment
Authors: Ζαπουνίδου Σοφία
Published: September 2021

Οι τεχνολογίες Σημασιολογικού Ιστού (ΣΙ) επιτρέπουν την κατανόηση δεδομένων από μηχανικά συστήματα και την απόδοση δομής, νοήματος και αξιοπιστίας στον υπάρχοντα Παγκόσμιο Ιστό. Τα Συνδεδεμένα Δεδομένα (ΣΔ) αποτελούν ένα επιπλέον βήμα επιτρέποντας τη διασύνδεση των μηχανικά κατανοητών δεδομένων. Σήμερα οι βιβλιογραφικές οντότητες μοντελοποιούνται εκ νέου βάσει των τεχνολογιών ΣΙ/ΣΔ. Ωστόσο, παρατηρείται μια πληθώρα βιβλιογραφικών μοντέλων με σημαντικές διαφορές μεταξύ τους όσον αφορά στον αριθμό των οντοτήτων και των βιβλιογραφικών σχέσεων που ορίζουν. Υπάρχοντα σύνολα βιβλιογραφικών ΣΔ που έχουν χρησιμοποιήσει αυτά τα μοντέλα παρουσιάζουν επίσης σημαντικές διαφοροποιήσεις. Έτσι, αν και χρησιμοποιούνται τεχνολογίες ΣΔ, η κατανόηση των δεδομένων δεν εξασφαλίζεται. Αυτό αποτελεί ζήτημα σημασιολογικής διαλειτουργικότητας η επίλυση της οποίας είναι απαραίτητη για την αποφυγή ύπαρξης συνόλων δεδομένων βιβλιοθηκών στον ΣΙ που καταλήγουν απομονωμένα και αχρησιμοποίητα. Για την απάντηση του κυρίου ερωτήματος της διατριβής “Είναι η σημασιολογική διαλειτουργικότητα μεταξύ των βιβλιογραφικών μοντέλων εφικτή;” τέθηκαν τέσσερις στόχοι: 1) η μελέτη και σύγκριση μοντέλων βιβλιοθηκών (FRBR, LRM, FRBRoo, RDA, BIBFRAME και EDM), 2) η ανάπτυξη αντιστοιχίσεων μεταξύ των μοντέλων, 3) η αξιολόγηση των αντιστοιχίσεων χρησιμοποιώντας δεδομένα, και 4) ο προσδιορισμός προϋποθέσεων ή καλών πρακτικών καταλογογράφησης για καλύτερες αντιστοιχίσεις. Τα αποτελέσματα της διατριβής επιβεβαιώνουν ότι η σημασιολογική διαλειτουργικότητα είναι εφικτή κάτω από ορισμένες συνθήκες. Όλες οι συνθήκες, τα προαπαιτούμενα και οι καλές πρακτικές που ανιχνεύθηκαν σχετίζονται με τις πολιτικές καταλογογράφησης που εφαρμόζονται. Η τελική δήλωση της διατριβής, λοιπόν, τάσσεται υπέρ της καλύτερης συνεργασίας μεταξύ των εμπλεκομένων φορέων και της υιοθέτησης κοινού τρόπου σκέψης και πρακτικών για την επίλυση ετερογενειών του παρελθόντος και την αποφυγή δημιουργίας νέων.